A4-0253/96

Päätöslauselma komission kertomuksesta neuvostolle ja Euroopan parlamentille valmisteveron määristä, jotka on vahvistettu savukkeiden verojen lähentämisestä 19 päivänä lokakuuta 1992 annetussa neuvoston direktiivissä 92/79/ETY, muun valmistetun tupakan kuin savukkeiden verojen lähentämisestä 19 päivänä lokakuuta 1992 annetussa neuvoston direktiivissä 92/80/ETY, alkoholin ja alkoholijuomien valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/84/ETY ja kivennäisöljyjen valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/82/ETY (KOM(95)0285 - C4-0430/95)

Euroopan parlamentti, joka

- ottaa huomioon komission kertomuksen neuvostolle ja Euroopan parlamentille (KOM(95)0285 - C4-0430/95),

- ottaa huomioon 13. kesäkuuta 1991 antamansa päätöslauselman kivennäisöljyjen valmisteverosta ((EYVL C 183, 15.6.1991, s 286, 290 ja 293)) ja 10. maaliskuuta 1992 antamansa päätöslauselman savukkeiden, valmistetun tupakan ja alkoholijuomien valmisteverosta ((EYVL C 94, 13.4.1992, s. 33, 35, 38 ja 41)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja maataloutta ja maaseudun kehittämistä käsittelevän valiokunnan, liikenne- ja matkailuvaliokunnan sekä ympäristö-, terveys- ja kuluttajansuojavaliokunnan lausunnot (A4-0253/96),

Yleiset periaatteet

1. Pyytää komissiota laatimaan vuotuisen kertomuksen valmisteveropetoksista ja kehottamaan jäsenvaltioita laatimaan vuosittaiset kertomukset toisistaan poikkeavien valmisteveroasteiden aiheuttamista ongelmista sekä toimenpiteistä, joita on toteutettu ongelmien korjaamiseksi yhtenäismarkkinoiden periaatteiden mukaisesti;

2. Korostaa, että terveysseikat olisi otettava huomioon osana valmisteverojen tarkastelua;

Savukkeiden ja valmistetun tupakan vero

3. Pyytää komissiota tutkimaan nykyistä järjestelmää ja säilyttämään nykyinen järjestelmä, jollei se löydä vakavia epäkohtia; muussa tapauksessa sen olisi tehtävä uusia ehdotuksia;

4. Pyytää komissiota tutkimaan «automaattisen laukaisimen» ongelmaa ja tekemään ehdotuksia siinä tapauksessa, että löydetään vääristymiä;

5. Kehottaa komissiota tulevissa ehdotuksissaan laatimaan määräyksen, joka koskee lopullista korkeampiin veroprosentteihin perustuvaa tupakan hintojen ylöspäin suoritettavaa yhdenmukaistamista koko EU:ssa terveyssyistä ja Euroopan unionista tehdyn sopimuksen laajempien tavoitteiden vuoksi;

6. On sitä mieltä, että olisi otettava käsiteltäviksi neljän tyyppinen tupakointiin liittyvä markkinoiden vajaatoiminta: sosiaaliset kustannukset, terveysriskit, nikotiiniriippuvuus ja monopoleja suosivat menettelyt, ja pyytää komissiota tutkimaan, voitaisiinko sellainen markkinoiden vajaatoiminta korjata valmisteverojen avulla;

7. On sitä mieltä, että komission olisi harkittava savukkeiden valmistajien markkinoilla mahdollisesti harjoittaman hintasyrjinnän vaikutusta savukkeiden vähittäishintoihin;

8. Pyytää komissiota tekemään mahdollisimman pian asianmukaisia ehdotuksia sellaisten tuotteiden salakuljetuksen lopettamiseksi Euroopan unionissa tai unioniin, joista ei ole maksettu veroa ja joita myydään petoksellisesti Euroopan unionissa huomattavalla voitolla korkean valmisteverotason vuoksi;

9. Uskoo, että sisämarkkinoiden paremman toimivuuden ja johdonmukaisen terveyspolitiikan toteutumiseksi savukkeiden ja itsekäärittävän tupakan valmisteverojen välisiä suhteita on tarkistettava, ja pyytää komissiota tekemään ehdotuksen mahdollisimman pian siinä tapauksessa, että epäkohtia löytyy;

10. Pyytää komissiota varmistamaan, että sen direktiivien 92/79 ja 92/80 mukaisesti suorittama seuraava katsaus toteutetaan ajoissa, ja pyytää komissiota esittämään lainsäädäntöehdotuksia vuoden 1994 katsauksessa täsmentämiensä ongelmien ratkaisemiseksi;

11. Pyytää komissiota - siinä tapauksessa, että korkeammasta verotuksesta aiheutuu kielteisiä työllisyysvaikutuksia - esittämään muuntamisohjelman yhteisön tupakkateollisuudelle ja EU:n epäsuotuisilla alueilla sijaitseville tupakanviljelyalueille;

Alkoholin ja alkoholijuomien valmistevero

12. Pyytää komissiota tulevassa ehdotuksessaan tutkimaan seuraavia suuntaviivoja ja sen jälkeen ehdottamaan asianmukaisia tarkistuksia olemassa oleviin direktiiveihin:

a) Oluen, viinin ja väkevien alkoholijuomien veroasteiden eroja ei olisi lisättävä.

b) On tutkittava, voiaanko luoda pienten tislaamojen ja panimojen tuotteille mahdollisuus alempaan valmisteveroon tai säilyttää tämä mahdollisuus tai laajentaa sitä.

c) Kertomus viinin tuotannosta, jossa käsiteltäisiin kaikkia asiaankuuluvia kysymyksiä, kuten verotusta, olisi esitettävä neuvostolle ja Euroopan parlamentille vuoden kuluessa tämän päätöslauselman hyväksymisestä.

d) Kaikki uudet alkoholimuodot ja -sekoitukset, toisin sanoen alkoholilimonadit, jotka soveltuvat cocktaileihin jne., voitaisiin saattaa valmisteveron alaisuuteen.

e) Tuomioistuimen päätöksen huomioon ottaminen rajat ylittävästä ostosten teosta siltä osin, kuin se koskee valmisteveroa joko ostopisteessä tai päätepisteessä.

f) Jäsenvaltioiden olisi yhdessä komission kanssa arvioitava kunkin jäsenvaltion alkoholinkulutuksen ulkoisia kustannuksia (sosiaalisia, taloudellisia ja terveydellisiä). Tämän arvioinnin olisi sisällettävä alkoholinkäytön myönteiset ja kielteiset näkökohdat

13. Kehottaa komissiota pyrkimään kohti oikeudenmukaista verojärjestelmää, jossa alkoholijuomien välinen kilpailu ei ole vääristynyt;

14. Palauttaa mieliin EY:n perustamissopimuksen 99 artiklan määräykset ja että kansallisten verojärjestelmien lähentäminen ei ole itsessään tavoite, vaan se on välttämätöntä ainoastaan, jos yhtenäismarkkinoiden toteuttaminen vaarantuu;

15. Palauttaa mieliin, että juomien välistä kilpailua koskevaa tutkimusta ei voida rajoittaa koskemaan ainoastaan alkoholia, vaan sen on sisällettävä lisääntyneen kysynnän joustavuuden analyysi;

16. Kehottaa komissiota olemaan muuttamatta verotusrakenteista annettua direktiiviä;

17. Kehottaa komissiota saattamaan muu kuin etyylialkoholi, jota ei saa käyttää alkoholijuomien valmistuksessa, koska se on peräisin muualta kuin maataloudesta, samojen tarkastusten ja saman valvonnan alaiseksi kuin etyylialkoholi, jotta kuluttajien terveyttä suojeltaisiin hyvin;

Kivennäisöljyjen valmistevero

18. Pyytää komissiota tulevassa ehdotuksessaan tutkimaan seuraavia suuntaviivoja ja sen jälkeen ehdottamaan asianmukaisia tarkistuksia olemassa oleviin direktiiveihin:

a) Koska valmistevero on käytännössä hyväksi todettu verotuksen väline, sitä olisi aktiivisesti sovellettava moottoripolttoöljyihin laajempien tavoitteiden saavuttamiseksi mm. liikenne-, energia-, ympäristö- ja talouspolitiikan aloilla. Tämä on tärkeätä erityisesti, koska on ilmennyt vaikeuksia uusien verotuksen välineiden, kuten esitetyn hiilidioksidiveron käyttöön ottamisessa.

b) Moottoripolttoöljyjen vähimmäisveroihin olisi harkittava merkittävää korotusta, joka otettaisiin käyttöön muutaman vuoden aikavälillä, jotta päästäisiin tavoitteena oleviin vähimmäismäärin.

c) Moottoripolttoöljyjen, esimerkiksi lyijyttömän bensiinin, lyijyttömän superin ja lyijypitoisen bensiinin sekä eri dieselpolttoöljyjen verotuksen eroavuudet olisi asteittain korotettava vähimmäismäärästä, jotta ulkoiset kulut sisällytettäisiin hintoihin ja noudatettaisiin «saastuttaja maksaa» -periaatetta. Saastuttavia kivennäisöljytuotteita ei saisi koskaan suosia verotuksessa vähemmän saastuttaviin kilpaileviin tuotteisiin nähden.

d) Lämmityskaasuöljyä ja moottoripolttoöljyä koskevat valmisteveron poikkeusjärjestelyt eräiden jäsenvaltioiden hyväksi olisi poistettava vaiheittain käytöstä, koska ne saattavat vääristää sisämarkkinoita.

e) Olisi määriteltävä kattava veropohja kivennäisöljyille ja kilpaileville tuotteille. Jos - kuten nyt - luonnonkaasu (hiili) ja lentoliikenteessä käytettävä kerosiini eivät sisälly veropohjaan, tällainen poikkeus olisi perusteltava selkeästi ja sen vaikutuksia sisämarkkinoiden toimintaan ja perustamissopimuksen laajempien tavoitteiden saavuttamiseen olisi tutkittava.

f) Olisi tarkasteltava, missä määrin kivennäisöljyjen valmisteverojen aktiivinen hyödyntäminen lisäisi välillisiä verotuloja työhön kohdistuvan välillisen verotuksen keventämisen vastapainoksi, ja miten tällaista siirtymistä välittömästä verotuksesta välilliseen verotukseen voitaisiin helpottaa vuotuisten talouspolitiikkaa koskevien yleisten suuntaviivojen välityksellä.

19. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.